ประกันปรับแผนกระตุ้นกำลังซื้อ
ธุรกิจประกันชีวิตแห่ร่วมกิจกรรมงานแสดงสินค้าทางการเงิน ประกัน ความถี่เพิ่ม 100%
19 ส.ค. 2554

ธุรกิจประกันชีวิตแห่ร่วมกิจกรรมงานแสดงสินค้าทางการเงิน ประกัน ความถี่เพิ่ม 100% 
นายนริศ อจละนันท์ ผู้ช่วยกรรมการ ผู้จัดการ บริษัท เมืองไทยประกันชีวิต เปิดเผยว่า ปี 2554 มีกิจกรรมร่วมงานแสดงสินค้าทางการเงินและสินค้าอุปโภคบริโภคเพิ่มขึ้น 1 เท่าตัว เนื่องจากภาครัฐและสื่อต่างๆ หันมาจัดกิจกรรมมากขึ้น เช่น สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) จะมีการจัดงานให้ความรู้ด้านประกันภัยแก่ประชาชนทั้ง 9 ภาค เพื่อกระตุ้นให้ประชาชนหันมาทำประกันภัยมากขึ้น จากปี 2553 ที่ไม่มีกิจกรรมนี้
การที่สื่อต่างๆ หันมาจัดกิจกรรมแสดงสินค้าทางการเงินและการลงทุนเพิ่มขึ้นจากเดิมที่มีไม่กี่สื่อ และภาคธุรกิจอื่นๆ ก็มีการจัดกิจกรรมงานแสดงสินค้ากันอย่างต่อเนื่อง นอกเหนือจากการร่วมออกบูธกับพันธมิตรประจำที่ทำกันอยู่ทุกปี
นายนริศ กล่าวว่า ซึ่งเป็นเรื่องที่ดีสำหรับผู้บริโภค เพราะคนไทยยังไม่ให้ความสำคัญกับการวางแผนทางการเงินและเรื่องประกันชีวิต เป็นสิ่งที่คนไทยมองว่าเป็นเรื่องไกลตัว การที่บริษัทประกันชีวิตเข้าไปร่วมออกบูธเป็นการเข้าไปอยู่ในวิถีชีวิตของประชาชน เป็นการกระตุ้นให้หันมาตระหนักและหันมาคิดเรื่องการวางแผนการเงินและสร้างหลักประกันให้กับตัวเองและครอบครัว
นายธีร์ศิวัช บุญเพ็ง ผู้อำนวยการธุรกิจ บริษัท กรุงไทยแอกซ่า ประกันชีวิต กล่าวว่า การร่วมออกบูธกับหน่วยงานต่างๆ จะได้ฐานลูกค้าที่แตกต่างกันออกไป ซึ่งบริษัทไม่ได้คาดหวังเรื่องยอดขาย ณ จุดออกงาน แต่จะได้ในด้านการทำให้ประชาชนได้เห็นชื่อและบริการที่บริษัทนำเสนอ
นอกจากนี้ เน้นการจัดเก็บข้อมูลประชาชนที่สนใจแวะเข้ามาขอคำปรึกษา และสอบถามเกี่ยวกับบริการของบริษัท โดยขออนุญาตลูกค้าในการนำข้อมูลเพื่อติดตามเสนอแบบประกันภายหลัง
นายศึกษิษฏ์ ศรีจอมขวัญ ผู้จัดการด้านภาพลักษณ์และสื่อสารองค์กร บริษัท ไอเอ็นจีประกันชีวิต กล่าวว่า ปี 2554 บริษัทเริ่มเปิดตัวสู่สาธารณชน ด้วยการออกบูธกับสื่อและหน่วยงานอื่นๆ เพื่อให้ประชาชนรู้จักกับบริษัทมากขึ้น หลังจากการเปลี่ยนแปลงภายในบริษัทเริ่มนิ่ง
สำหรับการออกบูธแต่ละครั้งเพื่อให้ข้อมูลเกี่ยวกับบริษัทและแบบประกันของบริษัทมากกว่าการหวังยอดขาย และเน้นขอข้อมูลจากลูกค้าให้ได้มากที่สุด